### NN 40/2025 (7.3.2025.), Odluka o općinskim porezima Općine Bošnjaci

Općina Bošnjaci

559

Na temelju članka 20., članka 41. stavak 4. i članka 42. Zakona o lokalnim porezima (»Narodne novine« broj 115/16, 101/17, 114/22, 114/23 i 152/24) te članka 29. Statuta Općine Bošnjaci (»Sl. vjesnik Vukovarsko-srijemske županije« 6/13, 1/18, 3/20, 5/21 i 8/21 – pročišćeni tekst) Općinsko vijeće Općine Bošnjaci na svojoj 32. sjednici održanoj 11. veljače 2025. godine, donijelo je

ODLUKU

O OPĆINSKIM POREZIMA OPĆINE BOŠNJACI

I. OPĆE ODREDBE

Članak 1.

Ovom se Odlukom utvrđuju vrste poreza na području Općine Bošnjaci te stope odnosno visina općinskih poreza.

Članak 2.

Ovom Odlukom utvrđuje se nadležno porezno tijelo za utvrđivanje i naplatu općinskih poreza.

II. VRSTE OPĆINSKIH POREZA

Članak 3.

Općina Bošnjaci uvodi slijedeće poreze:

1. porez na potrošnju

2. porez na nekretnine.

Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića) prirodnih vina, specijalnih vina, piva i bezalkoholnih pića u ugostiteljskim objektima.

Članak 5.

Obveznik poreza na potrošnju je pravna i fizička osoba koja pruža ugostiteljske usluge na području Općine Bošnjaci.

Stopa poreza na potrošnju iznosi 3 %.

Porez na potrošnju prihod je Općine Bošnjaci.

Porez na nekretnine

Članak 6.

Porez na nekretnine plaćaju domaće i strane pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovog članka, ako se ne može utvrditi vlasnik, porez na nekretninu plaća korisnik nekretnine određen prema odredbama propisa kojima se određuje komunalno gospodarstvo.

Članak 7.

Porez na nekretnine plaća se godišnje u iznosu od 1,60 eura/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

Članak 8.

Pravo na oslobođenje od plaćanja poreza na nekretnine imaju korisnici zajamčene minimalne naknade.

Članak 9.

Porez na nekretnine lokalni je porez čiji se prihod dijeli:

– 80 % udio Općine Bošnjaci

– 20 % udio Vukovarsko-srijemske županije.

III. UTVRĐIVANJE I NAPLATA OPĆINSKIH POREZA

Članak 10.

Za utvrđivanje i naplatu poreza na potrošnju i poreza na nekretnine nadležno je Ministarstvo financija, Porezna uprava.

Općina Bošnjaci prenosi u cijelosti Ministarstvu financija, Poreznoj upravi poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na nekretnine sukladno zakonu.

IV. ZAVRŠNE ODREDBE

Članak 11.

Postupci utvrđivanja poreza započeti po odredbama Odluke o Općinskim porezima Općine Bošnjaci (»Narodne novine« broj 93/2017, 114/2017 i 140/2020 i »Službeni vjesnik Vukovarsko-srijemske županije« broj 12/2017, 15/2017 i 20/2020) dovršit će se po odredbama tih odluka.

Članak 12.

Stupanjem na snagu ove Odluke prestaje važiti Odluka o Općinskim porezima Općine Bošnjaci (»Narodne novine« broj 93/2017, 114/2017 i 140/2020 i »Službeni vjesnik Vukovarsko-srijemske županije« broj 12/2017, 15/2017 i 20/2020).

Ova Odluka objavit će se u »Narodnim novinama« i »Službenom vjesniku« Vukovarsko-srijemske županije, a stupa na snagu osmoga dana od dana objave u »Službenom vjesniku« Vukovarsko-srijemske županije.

Klasa: 410-05/25-01/01

Urbroj: 2196-10-01-25-1

Bošnjaci, 11. veljače 2025.

Predsjednik
 Općinskog vijeća
 Josip Šumanovac, dipl. ing., v. r.